Banna bangwe ba fitlhela go le boima go akgola bana ba bone le go ba bontsha lorato. Ba ka tswa ba goletse mo malapeng a mo go one batsadi ba bone ba neng ba bua thata ka diphoso tsa bone go na le go ba akgolela dilo tse di molemo tse ba di fitlheletseng. Fa e le gore go ntse jalo ka wena, o tla tlhoka go nna o dira maiteko go thusa morwao gore a itshepe. O ka dira seo jang? Luca, yo o umakilweng pelenyana, ka metlha o bereka le morwawe wa dingwaga di le 15 e bong Manuel fa a dira ditiro tsa mo lapeng. Luca a re: “Ka dinako tse dingwe ke bolelela Manuel gore a simolole tiro nngwe le gore ke tla mo thusa fa a ntlhoka. Gantsi o kgona go dira tiro eo a le esi. Fa a kgona go e dira sentle o a kgotsofala mme seo se dira gore a itshepe. Fa a atlega ke a mo akgola. Mme fa a palelwa ke go dira sentle jaaka a ne a eleditse, le gone ke mmolelela gore ke anaanela maiteko a a a dirileng.”